ก.พาณิชย์ จัดงาน MOC Market by Biz Club เปิดพื้นที่ให้ไมโครเอสเอ็มอี จำหน่ายสินค้าท้องถิ่นราคาพิเศษจากผู้ผลิตสู่ผู้บริโภค 20 - 23 มี.ค. นี้
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า กรมพัฒนาธุรกิจการค้า ร่วมกับเครือข่ายธุรกิจ MOC Biz Club จัดงาน MOC Market by Biz Club ณ ลานอเนกประสงค์ ชั้น 3 กระทรวงพาณิชย์ โดยรวบรวมสินค้าเกรดพรีเมียมจากผู้ประกอบการไมโครเอสเอ็มอี ซึ่งเป็นสมาชิกเครือข่ายธุรกิจ MOC Biz Club มาจำหน่ายในราคาต่ำกว่าปกติประมาณร้อยละ 10 - 20 เพื่อช่วยลดค่าครองชีพให้ประชาชน ซึ่งจะเกิดประโยชน์กับทั้ง 2 ฝ่าย ผู้บริโภคได้สินค้าคุณภาพดีราคาพิเศษ ผู้ประกอบการได้ขยายตลาด สร้างรายได้ เพิ่มพูนประสบการณ์ในการพบปะลูกค้ากลุ่มใหม่ๆ สามารถนำความต้องการของลูกค้าไปพัฒนาสินค้าและบริการเพื่อตอบโจทย์ตลาดอย่างตรงจุด สำหรับเครือข่ายธุรกิจ MOC Biz Club เกิดจากความตั้งใจในการสร้างความเข้มแข็งแก่ผู้ประกอบการฐานรากของประเทศ เน้นการส่งเสริมและเปิดพื้นที่ให้ผู้ประกอบการที่อยู่ในจังหวัดเดียวกันรวมตัวกันสร้างเครือข่ายธุรกิจและร่วมกันพัฒนาเศรษฐกิจให้สอดคล้องกับศักยภาพของแต่ละพื้นที่ โดยมีการจัดตั้งศูนย์เครือข่ายธุรกิจ MOC Biz Club ครบทั้ง 77 จังหวัดทั่วประเทศ ตั้งแต่ปี 2559 ปัจจุบัน เครือข่ายธุรกิจ MOC Biz Club มีจำนวนสมาชิก 13,535 ราย 12 ประเภทธุรกิจ ทั้งนี้ ขอเชิญชวนประชาชนทั่วไปและนักลงทุนเข้าร่วมงาน MOC Market by Biz Club ณ ลานอเนกประสงค์ ชั้น 3 กระทรวงพาณิชย์ ระหว่างวันที่ 20 - 23 มีนาคม 2566 ระหว่างเวลา 07.00 - 16.30 น.